《寄题折嗣益袭庆阁》
宋代·苏过

帝有虎臣司北门，虚弦坐落天骄魂。百年不敢南牧马，草木尚有威名存。

平生忠义身许国，不以金玉遗子孙。承平弓剑空在韣，惟有简编遗后昆。

不知所活几千人，一门何止十朱轮。满床簪笏不足道，万石家风今复闻。

明窗小阁卧晏温，不读孙吴看典坟。坐销杀气边风春，记取大冯小冯君。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。